b'\n_START_ARTICLE_\nNobelio literat\xc5\xabros premija\n_START_PARAGRAPH_\nNobelio literat\xc5\xabros premija \xe2\x80\x93 premija, skiriama kasmet autoriui i\xc5\xa1 bet kurios \xc5\xa1alies, kuris, pasak Alfredo Nobelio, suk\xc5\xabr\xc4\x97 \xe2\x80\x9egeriausi\xc4\x85 idealistin\xc4\x97s krypties darb\xc4\x85\xe2\x80\x9c. \xe2\x80\x9eDarbas\xe2\x80\x9c \xc5\xa1iuo atveju suprantamas kaip visi autoriaus darbai, o ne tik konkretus k\xc5\xabrinys, nors atskiri k\xc5\xabriniai da\xc5\xbenai minimi premijos teikimo metu. Kam paskirti premij\xc4\x85, sprend\xc5\xbeia \xc5\xa0vedijos Akademija._NEWLINE_Auk\xc5\xa1\xc4\x8diau pamin\xc4\x97ta Nobelio citata kelia daug gin\xc4\x8d\xc5\xb3. \xc5\xa0ved\xc5\xb3 kalba \xc5\xbeodis idealisk gali b\xc5\xabti ver\xc4\x8diamas kaip \xe2\x80\x9eidealistinis\xe2\x80\x9c arba \xe2\x80\x9eidealus\xe2\x80\x9c. Ankstesniaisiais metais Nobelio komitetas laik\xc4\x97si tiesiogin\xc4\x97s Nobelio interpretacijos ir apdovanojim\xc5\xb3 neskyr\xc4\x97 tokiems pasaulinio garso ra\xc5\xa1ytojams kaip Levas Tolstojus ar Henrikas Ibsenas, grei\xc4\x8diausiai tod\xc4\x97l, kad j\xc5\xb3 darbai neatrod\xc4\x97 pakankamai \xe2\x80\x9eidealistiniais\xe2\x80\x9c._NEWLINE_V\xc4\x97liau Nobelio \xc5\xbeod\xc5\xbeiai imti interpretuoti laisviau ir premija skiriama, nors tai teb\xc4\x97ra gin\xc4\x8d\xc5\xb3 objektas, u\xc5\xbe ilgalaikius nuopelnus literat\xc5\xabroje. Kaip ir bet kokios premijos, kuri skiriama pagal subjektyvius vertinimus, atveju Nobelio literat\xc5\xabros premijos skyrimas da\xc5\xbenai kritikuojamas, nes premijos es\xc4\x85 negauna \xc5\xbeym\xc5\xabs autoriai, o kartais ji es\xc4\x85 skiriama menkai \xc5\xbeinomiems, pvz., Dario Fo 1997 m.\n_START_SECTION_\nNominacijos tvarka\n_START_PARAGRAPH_\nKiekvienais metais \xc5\xa0vedijos Akademija i\xc5\xa1siuntin\xc4\x97ja pra\xc5\xa1ymus si\xc5\xablyti kandidatus Nobelio literat\xc5\xabros premijai gauti. Kandidatus si\xc5\xablyti gali Akademijos nariai, literat\xc5\xabros draugij\xc5\xb3 ir akademij\xc5\xb3 nariai, buv\xc4\x99 Nobelio literat\xc5\xabros premijos laureatai, ra\xc5\xa1ytoj\xc5\xb3 organizacij\xc5\xb3 vadovai. Negalima premijai pasisi\xc5\xablyti sav\xc4\x99s._NEWLINE_Pasi\xc5\xablymai Akademijai turi b\xc5\xabti pateikti iki vasario 1 d., po to Akademija juos nagrin\xc4\x97ja. Baland\xc5\xbeio m\xc4\x97nes\xc4\xaf Akademija kandidat\xc5\xb3 s\xc4\x85ra\xc5\xa1\xc4\x85 susiaurina iki ma\xc5\xbedaug dvide\xc5\xa1imties, o vasar\xc4\x85 \xe2\x80\x93 iki 5 autori\xc5\xb3. Spalio m\xc4\x97nes\xc4\xaf Akademijos nariai balsuoja, ir daugiau nei pus\xc4\x99 bals\xc5\xb3 surink\xc4\x99s kandidatas skelbiamas Nobelio literat\xc5\xabros premijos laureatu._NEWLINE_Pagal statut\xc4\x85 premij\xc4\x85 kasmet gali gauti ne daugiau kaip trys asmenys. Ta\xc4\x8diau iki \xc5\xa1iol nebuvo atvejo, kad vienais metais trys ra\xc5\xa1ytojai b\xc5\xabt\xc5\xb3 gav\xc4\x99 Nobelio premij\xc4\x85. Keturis kartus premija buvo paskirta dviem ra\xc5\xa1ytojams. Premija gali b\xc5\xabti apdovanoti tik gyvi ra\xc5\xa1ytojai._NEWLINE_Pinigin\xc4\x97 premija nuo jos paskyrimo laik\xc5\xb3 svyruoja ir dabar yra ma\xc5\xbedaug 10 milijon\xc5\xb3 \xc5\xa0vedijos kron\xc5\xb3. Laim\xc4\x97tojui taip pat \xc4\xafteikiamas aukso medalis ir diplomas.'